หลังการประชุมเฟดผ่านไป จับตามองตัวเลขจ้างงานนอกภาคเกษตร
โดย...ปารีณา พ่วงศิริ
2 พ.ย. 2558

โดย...ปารีณา พ่วงศิริ 
สายงานธุรกิจตลาดทุน ธนาคารกสิกรไทย คาดว่าเงินบาทจะเคลื่อนไหวในกรอบ 35.40-35.70 ในสัปดาห์นี้ และน่าจะเห็นความมีเสถียรภาพของการเคลื่อนไหวมากขึ้นบ้าง หลังจากประเด็นความเสี่ยงสำคัญหมดไปในสัปดาห์ก่อนหน้า เราคาดว่าจะเห็นการซื้อขายเงินบาทในกรอบแคบช่วงต้นสัปดาห์ เนื่องจากไม่มีการรายงานตัวเลขเศรษฐกิจสำคัญนัก อย่างไรก็ดีปัจจัยที่ต้องจับตามองมากที่สุดในสัปดาห์นี้ น่าจะเป็นตัวเลขเศรษฐกิจสหรัฐที่จะเผยแพร่ปลายสัปดาห์ อย่างการจ้างงานนอกภาคเกษตรที่ชี้เป็นชี้ตายว่าสหรัฐจะสามารถปรับขึ้นดอกเบี้ยได้หรือไม่ภายในปี 2015 สำหรับธนาคารกสิกรไทยคิดว่าเฟดจะเริ่มปรับขึ้นดอกเบี้ยครั้งแรกในเดือน ธ.ค.ปีนี้ ซึ่งเป็นประเด็นหลักที่ทำให้เงินเหรียญสหรัฐยังแข็งค่าเมื่อเทียบกับสกุลเงินอื่นๆ อยู่ ส่วนการชะลอการอ่อนค่าของเงินเอเชียในช่วงนี้น่าจะเป็นการพักฐานมากกว่าและถือเป็นโอกาสที่ดีของผู้นำเข้าหากต้องการปิดความเสี่ยงเรื่องอัตราแลกเปลี่ยน ก่อนที่จะเห็นเงินบาทอ่อนค่าขึ้นในช่วงปลายปีนี้
สำหรับปัจจัยอื่นๆ ในระยะสั้นๆ นี้นั้น นอกจากการรายงานตัวเลขของสหรัฐแล้ว สัปดาห์นี้ประเด็นจากไทยจะเป็นการประชุมนโยบายการเงินของ กนง.ไทย ซึ่งเรามองว่าน่าจะยังเป็นการคงอัตราดอกเบี้ยในระดับต่ำที่ 1.50% ไปก่อน เพื่อช่วยสนับสนุนเศรษฐกิจในช่วงที่ภาครัฐออกมาพยายามกระตุ้นเศรษฐกิจไทยเพิ่มเติม ซึ่งหากมีการคงอัตราดอกเบี้ยจริงๆ น่าจะไม่ได้ส่งผลต่อการเคลื่อนไหวของค่าเงินบาท สำหรับตัวเลขอื่นๆ ที่ต้องติดตามเพิ่มเติม เป็นการรายงานตัวเลขดัชนีผู้จัดการฝ่ายจัดซื้อของจีนและดัชนี ISM ในภาคการผลิตของสหรัฐ
สำหรับการเคลื่อนไหวของเงินบาทในสัปดาห์ก่อนนั้น เห็นการเคลื่อนไหวในกรอบที่ไม่หวือหวานัก โดยเปิดตลาดมาที่ระดับ 35.58 ปัจจัยที่นักลงทุนรอติดตามอยู่อย่างต่อเนื่อง คือ การประชุมนโยบายการเงินของสหรัฐ โดยหลังจากการประชุมผู้กำหนดนโยบายสหรัฐส่งสัญญาณการเริ่มพิจารณาปรับขึ้นอัตราดอกเบี้ยครั้งแรกของสหรัฐ อย่างจริงจังเพิ่มมากขึ้นในการประชุมครั้งต่อไปเดือน ธ.ค. ส่งผลให้ค่าเงินบาทปรับอ่อนค่าขึ้นไปแตะระดับ 35.68 สูงสุดในรอบสัปดาห์ แต่ช่วงปลายสัปดาห์ค่าเงินบาทแข็งค่าขึ้นได้เล็กน้อย มาเคลื่อนไหวที่ระดับประมาณ 35.55 (ณ วันศุกร์ เวลา 17.00 น.)
สำหรับค่าเงินยูโรเคลื่อนไหวในกรอบ 1.10-1.11 ช่วงต้นสัปดาห์ อ่อนค่าลงจากสัปดาห์ก่อนหน้านี้ ตามการส่งสัญญาณนโยบายการเงินของธนาคารกลางยุโรป อย่างไรก็ดีแรงกดดันเพิ่มเติมจากการประชุมนโยบายการเงินสหรัฐ ที่บ่งชี้ถึงความแตกต่างในเรื่องทิศทางอัตราดอกเบี้ยระหว่างสหรัฐและยูโรโซนในอนาคต กดดันค่าเงินยูโรให้อ่อนค่าลงไปซื้อขายในกรอบ 1.09-1.11 แทน และเคลื่อนไหวที่ระดับประมาณ  1.1010 (ณ วันศุกร์ เวลา 17.00 น.) ส่วนค่าเงินเยนช่วงต้นสัปดาห์เปิดตลาดที่ระดับ  121.41 และปลายสัปดาห์ค่าเงินเยนปรับแข็งค่าขึ้นบ้าง และเคลื่อนไหวที่ระดับประมาณ 120.54 (ณ วันศุกร์ เวลา 17.00 น.)